Vrou wreed in slaapkamer vermoorArgieffoto: SAPD/Facebook Die liggaam van ŉ 29-jarige vrou is Maandagaand in ŉ plas bloed in die slaapkamer van ŉ huis in Kempton Park, aan die Oosrand gevind, nadat sy grusaam vermoor is. Kapt. Jethro Mtshali, woordvoerder van die polisie, het gesê die polisie is omstreeks 22:10 na die huis in Commissionerstraat ontbied, waar hulle die vrou se liggaam gevind het, met veelvuldige steekwonde aan haar bolyf. “Van die skerp voorwerpe waarmee sy gesteek is, was glo steeds in haar liggaam. Ander wapens is naby haar op die toneel gevind en haar hande was vasgebind,” het Mtshali gesê. Russel Meiring, woordvoerder van ER24, het gesê paramedici is na die toneel ontbied, maar hulle kon niks vir haar doen nie en sy is op die toneel dood verklaar. Volgens Mtshali dui die polisie se voorlopige ondersoek daarop dat die vrou en haar kêrel, wat ŉ veiligheidsbeampte by ŉ skool in die gebied is, vroeër die dag rusie gemaak het. “Die man is na bewering die dag by die skool weg na die slagoffer se huis, waar hy haar na bewering vermoor en van die toneel gevlug het,” het hy gesê. Mtshali het gesê die polisie is steeds op die spoor van die verdagte en het ŉ beroep gedoen op enigiemand met meer inligting om die polisie by 011 393 8611 of 08600 10111 te bel of op 32211 te SMS. Die oorledene se naam is nog nie bekendgemaak nie.